钦定古今图书集成/明伦汇编/宫闱典/第084卷 > 晋陵公主 下嫁谢混
## 钦定古今图书集成/明伦汇编/宫闱典/第084卷 > 晋陵公主 下嫁谢混

按《晋书谢安传》：安子琰，琰子混，字叔源，少有美誉，善
属文。初，孝武帝为晋陵公主求婿，谓王珣曰：“‘主婿但
如刘真长、王子敬便足。如王处仲、桓元子诚可才小
富贵，便豫人家事’。珣对曰：‘谢混虽不及真长，不减子
敬’。”帝曰：“如此便足。”未几，帝崩，袁崧欲以女妻之，珣曰：
“卿莫近禁脔。”初，元帝始镇建业，公私窘罄，每得一㹠，
以为珍膳。项上一脔尤美，辄以荐帝，群下未尝敢食，
于时呼谓禁脔，故珣因以为戏。混竟尚主，袭父爵。桓
元尝欲以安宅为营，混曰：“召伯之仁，犹惠及甘棠；文靖之德，更不保五亩之宅邪？”元闻，惭而止。历中书令，
中领军，尚书左仆射，领选。以党刘毅诛，国除。及宋受
禅，谢晦谓刘裕曰：“陛下应天受命，登”坛日，恨不得谢
益寿奉玺绂。裕亦叹曰：“吾甚恨之，使后生不得见其
风流。”益寿，混小字也。